สถานการณ์รัสเซีย-ยูเครน ส่งผลให้ราคาสินค้าเกษตรส่วนใหญ่ในเดือนมีนาคม 2565 แนวโน้มปรับเพิ่มขึ้น
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ศูนย์วิจัยและพัฒนานวัตกรรม ธ.ก.ส. ได้คาดการณ์ราคาสินค้าเกษตรในเดือนมีนาคม 2565 โดยคาดว่าสถานการณ์ความขัดแย้งระหว่างรัสเซียและยูเครน และมาตรการสนับสนุนของรัฐบาล รวมถึงมาตรการควบคุมการป้องกันการระบาดของโควิด-19 จะส่งผลให้ราคาสินค้าเกษตรส่วนใหญ่ มีแนวโน้มเพิ่มขึ้น ได้แก่ ข้าวเปลือกเจ้าหอมมะลิ ราคาสูงสุด 11,850 บาท/ตัน น้ำตาลทรายดิบตลาดนิวยอร์ก ราคาสูงสุด 13.45 บาท/กก. ข้าวโพดเลี้ยงสัตว์ ราคา 9.02 บาท/กก. มันสำปะหลัง ราคา 2.37 บาท/กก. ปาล์มน้ำมัน ราคา 9.02 บาท/กก. ยางพาราแผ่นดิบชั้น 3 ราคา 57.45 บาท/กก.และสุกร ราคา 96.89 บาท/กก.ขณะที่สินค้าเกษตรที่มีแนวโน้มราคาปรับลดลงในเดือนมีนาคม 2565 ได้แก่ ข้าวเปลือกเจ้าความชื้น 15% และข้าวเปลือกเหนียว เนื่องจากเป็นช่วงที่ผลผลิตกำลังออกสู่ตลาดมากขึ้น ประกอบกับข้าวของเวียดนามออกสู่ตลาดมากที่สุดช่วงกลางเดือนมีนาคม 2565 เช่นเดียวกับ กุ้งขาวแวนนาไมและโคเนื้อ ที่ความต้องการบริโภคในประเทศปรับลดลง เนื่องจากความกังวลต่อสถานการณ์โควิด-19